Saanud aimu pae kasutamise mitmekesisusest, tekib kohe küsimus selle pae päritolu kohta, millest valmistatu paealadel elavaid inimesi kõikjal ümbritseb. Ettekujutuse saamiseks mingile piirkonnale omastest paeliikidest, piisabki esialgu tutvumisest kohalike paeehitistega, sest viimased on suures osas (eelkõige seinakivi) lähiümbruses avanevate ladestute peegelpilt. Osakem neid vaid ära tunda. Peale tutvumist paeehitistega võib teha veel ühe järelduse. Nimelt on Eesti paekasutusajaloos välja kujunenud omad esinduspaeliigid, mida on kasutatud läbi aegade tähtsamate paeehitiste ilmestamiseks ja kindlustamiseks üle Eesti. Iga sellise paeliigi kasutamisel on olnud oma õitseaeg ja kasutusvaldkond ning -areaal, mille läbi ta tuntuks on saanud. Tutvume meiegi paekasutusloos nii oluliste paeliikidega.